ขับเคลื่อนสู่รัฐบาลดิจิทัล พัฒนาระบบงานให้ทันสมัย โดยใช้หนังสือเดินทางอิเล็กทรอนิกส์ เชื่อมโยงระบบการพิสูจน์และยืนยันตัวตนทางดิจิทัล รวมทั้งระบบตรวจลงตราอิเล็กทรอนิกส์
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เน้นย้ำการดำเนินงานภาครัฐให้เกิดการบูรณาการ เดินหน้าสู่รัฐบาลดิจิทัล พัฒนานวัตกรรม เทคโนโลยีมาปรับใช้กับระบบงานให้ทันสมัย เพื่ออำนวยความสะดวกให้แก่ประชาชน โดยกระทรวงการต่างประเทศ ได้ดำเนินงานทำหนังสือเดินทางอิเล็กทรอนิกส์ นำไปสู่รูปแบบดิจิทัลพาสปอร์ต ซึ่งเชื่อมโยงกับระบบ Digital ID (ระบบการพิสูจน์และยืนยันตัวตนทางดิจิทัล) ของกระทรวงมหาดไทย ขณะที่ ระบบตรวจลงตราอิเล็กทรอนิกส์ (e-Visa ) ได้เริ่มดำเนินการแล้วในสถานเอกอัครราชทูตและสถานกงสุลใหญ่ของไทยกว่า 38 แห่งใน 23 ประเทศทั่วโลก โดยจะมีการเก็บข้อมูลผู้ใช้งานในระบบ Cloud และเพิ่มคุณสมบัติใหม่ๆ เช่น การตรวจสอบรายชื่อ การเตือนภัยบุคคลที่ถูกขึ้นบัญชีดำ รวมถึงปรับปรุงการค้นหาผ่านระบบให้สะดวกยิ่งขึ้น พร้อมตั้งเป้าหมายเปิดให้บริการทุกประเทศที่มีสถานเอกอัครราชทูต และสถานกงสุลใหญ่ไทยทั่วโลก ภายใน 3 ปี